
1. בפנייתך שבנדון, ביקשת לקבל, בהתאם לחוק חופש המידע התשנ"ח-1998 (להלן - חוק חופש המידע), מידע נוסף בקשר לפוליסות חיסכון מובטחות תשואה מגובות אג"ח ח"ץ (1979 – 1984), כמפורט להלן:
1.1 אסמכתאות לכך שהיה מרווח קבוע וברור שחברות הביטוח נדרשו לשמור עליו;
1.2 הסבר לטענה לפיה המידע שפורסם על ידי המפקח על הביטוח "נועד להציג תמונה כוללת של השוק שאינה בהכרח רלוונטית למבוטח ספציפי". כן ביקשת לדעת מהיכן נלקחו הנתונים לאותה "תמונה כוללת", וכן ביקשת לקבל את הנתונים הגולמיים;
1.3 האם המדינה חייבה את חברות הביטוח למרווח מסוים (למינימום או למקסימום מרווח כזה);
1.4 ביקשת לקבל כל הוראה או הנחיה או מכתב שיצאו לחברות הביטוח בעניין זה (בעניין המרווח), בפעולות מנגנוני הפקוח, מזכרים, פרוטוקולים של ישיבות בנושא וכל מסמך אחר בקשר עם האמור;
1.5 ביקשת כי יומצא לך אישור הממונה על הביטוח משנת 1979 לפוליסות הביטוח המאשר את הוצאת הפוליסות הנ"ל;
1.6 ביקשת לקבל את טופס אגרות חוב וחליפת מכתבים משנת 1983; 

2. במענה לפנייתך נבקש להתייחס לבקשותיך כדלקמן: 
2.1 במענה לסעיף 1.1 - לא קיים מידע כמבוקש על ידך, וזאת מאחר שלא ניתנו מטעם המפקח על הביטוח הוראות לעניין "שמירת מרווח".
2.2 במענה לסעיף 2.2 - לבקשתך לקבל הסבר, נבהיר כי אין מדובר בבקשה לקבל מידע, כהגדרתו לפי חוק חופש המידע. לבקשתך לקבל את הנתונים הגולמיים, נשיבך כי נתונים גולמיים קיימים ברשות, אולם לא ניתן למסור את המידע לאור הוראות סעיף 50א לחוק הפיקוח על שירותים פיננסיים  (ביטוח), תשמ"א - 1981, ולאור סעיף 9(א)(4) לחוק חופש המידע. 
2.3 במענה לסעיף 1.3 – נחזור ונשיבך, כי המפקח על הביטוח לא חייב או הורה על מרווח מסוים.
2.4 במענה לסעיף 1.4, נבהיר כי אין ברשותנו את המידע האמור, ולפיכך, אנו שבים ודוחים את בקשתך בהתאם להוראות סעיף 8(2) לחוק חופש המידע. 
2.5 במענה לסעיפים 1.5 ו-1.6 נשיב על האמור בתשובתנו הקודמת אליך, מיום 14 ביוני 2018, לפיו המידע המבוקש בסעיפים אלו לא אותר במשרדנו. 
3. בהתאם לסעיף 7(ו) לחוק חופש המידע, הריני להודיעך על זכותך לעתור נגד החלטה זו לבית המשפט לעניינים מנהליים בירושלים.

